เร่งแก้ปัญหารถเมล์ขาดแคลน จ้างเหมาบริการรถโดยสารพลังงานสะอาด รถเมล์ไฟฟ้า
นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยถึงแนวทางการแก้ไขปัญหารถเมล์วิ่งให้บริการประชาชนขาดแคลน ว่า ได้มอบหมายให้องค์การขนส่งมวลชนกรุงเทพ หรือ ขสมก. เร่งดำเนินการแก้ไขปัญหาระยะสั้น ระหว่างที่ยังไม่สามารถบริหารจัดการตามแผนฟื้นฟูกิจการ ขสมก. ได้ เบื้องต้น ขสมก. จะดำเนินโครงการจ้างเหมาบริการรถโดยสารพลังงานสะอาด รถเมล์ไฟฟ้า เพื่อเพิ่มประสิทธิภาพการบริหารจัดการเดินรถและลดมลภาวะเป็นพิษในเมืองมาดำเนินการ ซึ่ง ขสมก. สามารถดำเนินการจ้างเหมาบริการลักษณะดังกล่าวได้โดยใช้เงินรายได้จาก ขสมก. โดยไม่ต้องใช้เงินงบประมาณมาจ่ายในการจ้างเหมาบริการ อีกทั้งไม่ต้องลงทุนซื้อรถและจ่ายตามประสิทธิภาพการวิ่งรถด้านนายสรพงศ์ ไพฑูรย์พงษ์ รองปลัดกระทรวงคมนาคม ในฐานะกำกับดูแลการขนส่งทางบก เปิดเผยว่า ในช่วงที่ราคาน้ำมันแพง คนหันมาใช้บริการ รถเมล์ ขสมก. มากขึ้นจากเดิมมีปริมาณคนใช้บริการ 600,000 คนต่อวัน มาปัจจุบันสูงถึง 707,000 คนต่อวัน ส่วนรถไฟฟ้าจากเดิมมีคนใช้บริการไม่ถึง 1 ล้านคน ขณะนี้ขยับไปถึง 1.2 ล้านคน ดังนั้นจากปัจจัยความต้องการต่างๆ จึงเป็นสาเหตุที่ทำให้ ขสมก. ต้องดำเนินการโครงการจ้างเหมาบริการ รถไฟฟ้าจำนวน 224 คัน เป็นการดำเนินการระยะสั้นไม่เกิน 2 ปี ในช่วงทดแทนที่แผนฟื้นฟูกิจการ ขสมก. ยังไม่สามารถดำเนินการได้ เบื้องต้นได้มีการสอบถามถึงความจำเป็นที่ ขสมก. ดำเนินการจัดหาจ้างเหมาบริการรถเมล์ ไฟฟ้าเร่งด่วน เนื่องจากนำมารองรับกรณีที่รถเมล์ ขสมก. ไม่เพียงพอต่อการบริการประชาชนในปัจจุบัน รวมถึงรถที่นำมาใช้เพื่อรองรับการที่ประเทศไทยจะเป็นเจ้าภาพในการประชุมสุดยอดผู้นำอาเซียน หรือ เอเปค ช่วงปลายปีนี้ ซึ่งพบว่าในปัจจุบันรถเมล์ ขสมก. วิ่งให้บริการอยู่ 2,885 คัน ใน 107 เส้นทาง ในแต่ละวันจะให้บริการประมาณ 19,000 เที่ยวต่อวันอย่างไรก็ตาม ตามแผน ขสมก. จะมีรถเมล์ที่ได้รับอนุญาต จากกรมการขนส่งทางบก อีก 77 เส้นทางใหม่ ล็อตแรกจะออกมาวิ่งให้บริการจำนวน 175 คัน ในเดือนสิงหาคมนี้ และจะออกมาวิ่งในระบบอีกในเดือนตุลาคม 2565 รวมเป็น 750 คัน ซึ่งจะทำให้รถเมล์บริการทั้งระบบรวมรถไฟฟ้าวิ่งให้บริการรวมไม่น้อยกว่า 25,000 เที่ยวต่อวัน ทำให้รองรับผู้โดยสารได้ถึง 1 ล้านคนต่อวัน